CELEX: 62011CA0465
Language: sk
Date: 2012-12-13 00:00:00
Title: Vec C-465/11: Rozsudok Súdneho dvora (tretia komora) z  13. decembra 2012 (návrh na začatie prejudiciálneho konania, ktorý podal Krajowa Izba Odwoławcza — Poľsko) — Forposta SA, ABC Direct Contact Sp. z o.o./Poczta Polska SA (Smernica 2004/18/ES — Článok 45 ods. 2 prvý pododsek písm. d) — Smernica 2004/17/ES — Článok 53 ods. 3 a článok 54 ods. 4 — Verejné zákazky — Sektor poštových služieb — Kritériá na vylúčenie z konania na zadanie verejnej zákazky — Závažné porušenie odborných povinností — Ochrana verejného záujmu — Zachovanie spravodlivej hospodárskej súťaže)

9.2.2013   
            
            
               SK
            
            
               Úradný vestník Európskej únie
            
            
               C 38/8
            
         Rozsudok Súdneho dvora (tretia komora) z 13. decembra 2012 (návrh na začatie prejudiciálneho konania, ktorý podal Krajowa Izba Odwoławcza — Poľsko) — Forposta SA, ABC Direct Contact Sp. z o.o./Poczta Polska SA
   (Vec C-465/11) (1)
   
   (Smernica 2004/18/ES - Článok 45 ods. 2 prvý pododsek písm. d) - Smernica 2004/17/ES - Článok 53 ods. 3 a článok 54 ods. 4 - Verejné zákazky - Sektor poštových služieb - Kritériá na vylúčenie z konania na zadanie verejnej zákazky - Závažné porušenie odborných povinností - Ochrana verejného záujmu - Zachovanie spravodlivej hospodárskej súťaže)
   2013/C 38/09
   Jazyk konania: poľština
   
      Vnútroštátny súd, ktorý podal návrh na začatie prejudiciálneho konania
   
   Krajowa Izba Odwoławcza
   
      Účastníci konania pred vnútroštátnym súdom
   
   
      Žalobkyne: Forposta SA, ABC Direct Contact Sp. z o.o.
   
      Žalovaná: Poczta Polska SA
   
      Predmet veci
   
   Návrh na začatie prejudiciálneho konania — Krajowa Izba Odwoławcza — Výklad článku 45 ods. 2 písm. d) smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (Ú. v. EÚ L 134, s. 114; Mim. vyd. 06/007, s. 132), ako aj článku 53 ods. 3 a článku 54 ods. 4 smernice Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 134, s. 1; Mim. vyd. 06/007, s. 19) — Dôvody odôvodňujúce vylúčenie hospodárskeho subjektu zo zadávacieho konania — Pojem „závažné porušenie odborných povinností“ — Vnútroštátna právna úprava, ktorá verejného obstarávateľa zaväzuje vylúčiť uchádzača, s ktorým uzatvoril zmluvu, od ktorej odstúpil v priebehu troch rokov pred začatím zadávacieho konania z dôvodu nezrealizovania verejnej zákazky vo výške najmenej 5 % zmluvnej hodnoty
   
      Výrok rozsudku
   
   
               1.
            
            
               Článok 45 ods. 2 prvý pododsek písm. d) smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby sa má vykladať v tom zmysle, že mu odporuje vnútroštátna právna úprava, ktorá stanovuje, že k závažnému porušeniu odborných povinností vedúcemu k automatickému vylúčeniu predmetného hospodárskeho subjektu z prebiehajúceho konania na zadanie verejnej zákazky dochádza vtedy, keď verejný obstarávateľ z dôvodu okolností, za ktoré zodpovedá tento hospodársky subjekt, zrušil alebo vypovedal predchádzajúcu zmluvu o zadaní verejnej zákazky tomuto subjektu alebo od nej odstúpil, ak k tomuto zrušeniu, vypovedaniu zmluvy alebo odstúpeniu od nej došlo v lehote troch rokov pred začatím prebiehajúceho konania a hodnota nezrealizovanej verejnej zákazky je najmenej 5 % zmluvnej hodnoty.
            
         
               2.
            
            
               Zásady a pravidlá práva Únie v oblasti verejných zákaziek neodôvodňujú to, že z dôvodu ochrany verejného záujmu a legitímnych záujmov verejných obstarávateľov, ako aj zachovania spravodlivej hospodárskej súťaže medzi hospodárskymi subjektmi, vnútroštátna právna úprava, akou je právna úprava dotknutá vo veci samej, ukladá verejnému obstarávateľovi povinnosť automaticky z konania na zadanie verejnej zákazky vylúčiť hospodársky subjekt v situácii, ktorá je predmetom odpovede na prvú prejudiciálnu otázku.
            
         
      (1)  Ú. v. EÚ C 13, 14.1.2012.